Штреек Хендрик: Коронавирусыр тыкуэнышхуэхэм къыщыбубыдынукъым
Коронавирус уз зэрыцIалэм трамытхыхьа щыIэжкъым иужьрей зэманым. Узыр къызэрежьэм, абы и щхьэхуэныгъэхэм, ар цIыхум къызэрыпкърыхьэм теухуа хъыбар куэд щыIэщ. Германием щыIэ Боннэ къалэм дэт къэрал университетым ВирусологиемкIэ и институтым и унафэщI Штреек Хендрик (илъэс 42-рэ) мэлыжьыхьым и 2-м цIыхухэм зэрызахуигъэзам щыщ зы Iуэхугъуэ фи пащхьэ итлъхьэнщ.
Къапщтэмэ, Штреекрэ абы и унафэ щIэт гупымрэ Рейн-Вестфалие Ищхъэрэм (Германие) къыщыхъея уз зэрыцIалэм и курыкупсэм хэтщ иджыпсту. Абыхэм къахутэ коронавирусыр зэрызэрыцIалэ, зы цIыхум къыпкърыкIыу адрейм зэрыхуэкIуэ щIыкIэр.
Вирусологым зэрыжиIэмкIэ, тыкуэнхэм, супермаркетхэм ар къыщыбубыдынкIэ Iэмал иIэкъым. ИрагъэкIуэкIа къэхутэныгъэхэм къызэрагъэлъэгъуамкIэ, нэхъыбэ дыдэу цIыхухэр щызэрыцIэлар футбол джэгупIэхэрщ, нэгузегъэужьыпIэ пшыхьхэрщ. «Зы цIыхуми супермаркетхэм, лы щапIэхэм, шхапIэхэм къыщIихакъым а узыфэр. Iуэхур здэщыIэр цIыхум и гъунэгъуу ущыту абы и зы Iупс-пэпс ткIуэпс къыптеткIуэнырщ».
Штреек апхуэдэуи арэзыкъым къэрал унафэщIхэм цIыхухэр зрагъэувэ языныкъуэ жыпхъэхэмкIэ. Псалъэм къыдэкIуэу жыпIэмэ, щхьэц щIэщапIэм зыгуэр сымаджэ щыхъуауэ щыщымыткIэ, ахэр зэрызэхуащIым арэзы къищIыркъым вирусологыр, апхуэдэщ цIыхухэм Iуэхутхьэбзэ щыхуащIэ нэгъуэщI IуэхущIапIэхэм ящыщхэри.
ЩIэныгъэлIым къыхигъэщащ коронавирусыр къызыпкърыхьа сымаджэм и унэм, зыщIэса пэшым зы вирус къызэрыщамыгъуэтар. Жып телефонхэми, бжэкъухэми, псы къигъэжыпIэхэми вирусым зыщиIэжьэркъым. А псор щыхьэт тохъуэ цIыху сымаджэм гъунэгъуу убгъэдэмысамэ, убгъэдэмытамэ, COVID-19-р къызэрумыубыдынум.
Къэбарт Мирэ.
